作者：柳永
词牌/韵律：轮台子

paragraphs: 雾敛澄江，烟消蓝光碧。
彤霞衬遥天，掩映断续，半空残月。
孤村望处人寂寞，闻钓叟、甚处一声羌笛。
九疑山畔才雨过，斑竹作、血痕添色。
感行客。
翻思故国，恨因循阻隔。
路久沈消息。
正老松枯柏情如织。
闻野猿啼，愁听得。
见钓舟初出，芙蓉渡头，鸳鸯滩侧。
干名利禄终无益。
念岁岁间阻，迢迢紫陌。
翠蛾娇艳，从别后经今，花开柳拆伤魂魄。
利名牵役。
又争忍、把光景抛掷。